KBANK ขึ้นดอกเบี้ย “ฝาก-กู้” ดีเดย์ 13 เม.ย.นี้
KBANK ปรับขึ้นดอกเบี้ยเงินกู้ 0.25% และดอกเบี้ยเงินฝาก 0.35% มีผล 13 เม.ย.66
KBANK ปรับขึ้นดอกเบี้ยเงินกู้ 0.25% และดอกเบี้ยเงินฝาก 0.35% มีผล 13 เม.ย.66
12 เม.ย. 2566

น.ส.ขัตติยา อินทรวิชัย ประธานเจ้าหน้าที่บริหาร ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารตอบสนองการปรับขึ้นอัตราดอกเบี้ยนโยบายจาก 1.50% เป็น 1.75% ต่อปี เพื่อให้สอดคล้องกับการเติบโตของเศรษฐกิจในประเทศที่มีแนวโน้มขยายตัวต่อเนื่องจากการท่องเที่ยว และการใช้จ่ายในประเทศ โดยการปรับขึ้นอัตราดอกเบี้ยเงินฝากประจำทุกประเภท สูงสุด 0.35% เพื่อสะท้อนถึงการให้ความสำคัญกับการดูแลผู้ฝากเงิน ผ่านการสนับสนุนการออมเงิน และเพิ่มกำลังซื้อให้กับลูกค้าของธนาคารทุกกลุ่ม ในภาวะที่ค่าครองชีพปรับตัวเพิ่มขึ้น
สำหรับอัตราดอกเบี้ยเงินกู้นั้น ธนาคารพิจารณาปรับระดับอัตราดอกเบี้ยให้มีความสอดคล้องกับอัตราดอกเบี้ยในตลาด และระบบธนาคารพาณิชย์ โดยธนาคารจะปรับขึ้นอัตราดอกเบี้ยเงินกู้ ตั้งแต่วันที่ 13 เม.ย.66 เป็นต้นไป ตามรายละเอียดดังนี้
– อัตราดอกเบี้ยสำหรับลูกค้ารายใหญ่ชั้นดี ประเภทเงินกู้แบบมีระยะเวลา (MLR)  ปรับเพิ่ม 0.25% จาก 6.57% เป็น 6.82%
– อัตราดอกเบี้ยสำหรับลูกค้ารายใหญ่ชั้นดี ประเภทเงินเบิกเกินบัญชี (MOR) ปรับเพิ่ม 0.25% จาก 6.89% เป็น 7.14%
– อัตราดอกเบี้ยสำหรับลูกค้ารายย่อยชั้นดี (MRR) ปรับเพิ่ม 0.25% จาก 6.60% เป็น 6.85%
ทั้งนี้ ธนาคารกสิกรไทย ยังคงให้ความสำคัญกับการดูแลและช่วยบรรเทาภาระค่าใช้จ่ายให้ลูกค้ารายย่อยและกลุ่มเปราะบางอย่างต่อเนื่อง โดยจะพิจารณามาตรการความช่วยเหลือให้เหมาะสมกับลูกค้าที่อาจได้รับผลกระทบ และคำนึงถึงศักยภาพและโอกาสในการปรับตัวของลูกค้าในอนาคต